Սաֆուն Ուզեն

Սաֆուն Ուզեն (նաև՝ Սոֆու Ուզեն, Սոֆուկ Ուզեն, ), լեռնային գետակ Ղրիմ թերակղզու հարավային ափին, Ալուշտա քաղաքային խորհրդի տարածքում։ Ըստ «Ղրիմի մակերևութային ջրային օբյեկտներ» տեղեկատուի և Ավգուստ Օլիֆերովի ու Զինաիդա Տիմչենկոյի «Ղրիմի գետերն ու լճերը» աշխատության՝ Ուլու Ուզեն գետի ձախ վտակն է, ժամանակակից քարտեզներում՝ Ուլու Ուզեն գետի ձախ բաղադրիչն է (աջի՝ Ուզեն Բաշի հետ)։ Ջրահոսքի երկարությունը 5,0 կմ է, ջրհավաք ավազանի մակերեսը՝ 12,0 կմ²։ Տեղանունների բառարանը «Սոֆու» բառը մեկնում է որպես Ղրիմի մուսուլմանական վանքերի (թեքիե) բնակիչների անվանում. այդպես է գետը կոչվել Պյոտր Կեպենի հավաքածուի Հարավային Ղրիմի 1836 թվականի քարտեզի վրա։

Գետակը սկիզբ է առնում Չաթիր-Դաղ համակարգի Էկլիզի-Բուրուն գագաթի հարավային լանջի բազմաթիվ աղբյուրներից։ Նիկոլայ Ռուխլովը «Ղրիմի լեռնային մասի գետահովիտների տեսություն» 1915 թվականի աշխատությունում տալիս է նրանցից երեքի՝ առավել հզորների անունները. ձախ («չաթիրդաղյան») լանջից սկսվում էր «Խաչի-չոկրակը»՝ օրական 59600 դույլ դեբիտով և «Ուլուխու-չոկրակը»՝ 22560 դույլ, աջ լանջին եղել է «Հայրամ-Տաշ» աղբյուրը, որը տվել է 23980 դույլ ջուր։ Գետի ավազանի երկայնքով աճում են հաճարենու, կաղնու և բոխու անտառներ։

Ըստ տեղեկատուի՝ Սաֆուն Ուզենն ունի 3 անանուն վտակ՝ 5 կիլոմետրից պակաս երկարությամբ, քարտեզի վրա նշված է Սաուրգան ջրահոսքը, որը բխում է նույնանուն աղբյուրից։ Ղրիմի ջրային հետազոտությունների շարքի 1915 թվականի նյութերում Սոուրգա աղբյուրը գետը թափվող անանուն հեղեղատներից մեկի սկիզբն է։ «Չաթիր-Դաղ» ուղեցույցում Սաուրգան աղբյուրը Սաֆուն Ուզենի ակունքն է։ Գետաբերանի մոտ չափված միջին բազմամյա հոսքը 0,095 մ³/վ է, գետի ջրապահպանական գոտին սահմանվել է 50 մետր։ Սաֆուն Ուզենը միանում է Ուզեն Բաշին ծովի մակարդակից 208 մ բարձրության վրա, իսկ ըստ որոշ աղբյուրների՝ 1979 թվականից այն թափվում է Իզոբելնենսկոյե ջրամբարը։

Ծանոթագրություններ 

Ալուշտայի գետեր
Գետեր այբբենական կարգով